text: Video: Rekordmange til VM i Krolf
  09 august 2014 kl. 12.54
  Lørdag afvikles et uofficielt verdensmesterskab i Krolf, der er en krydsning mellem golf og kroket. Omkring 480 tilmeldte gør det til Danmarks største stævne i sportens historie.
  Hammelev Hallen i Haderslev Kommune lægger lørdag græs til et verdensmesterskab. Der bliver dystet i sporten Krolf, som er en slags golf spillet med udstyret fra kroket. Stævnet har 480 tilmeldte, og det gør det til Danmarks største krolf-turnering nogensinde.
  - Det er livsbekræftende at spille krolf. Jeg spiller to gange om ugen og i mange turneringer. Det er med til at holde én ung, siger stævneleder, 83-årige Arne Wind, til TV SYD.
  Arne Wind er en af de personer, der har været med til at skaffe Krolf til Sønderjylland.
  Verdensmesterskabet har deltagere fra Danmark, Polen og Tjekkiet, så det er ikke uden glimt i øjet, at arrangørerne kalder det VM i Krolf. Turneringen begyndte klokken 9 lørdag formiddag og først ved halv ni-tiden har man fundet en verdensmester.
  Førstepræmien er et ophold for to på Hotel Prinz Luitpold Bad i Tyskland med 1.000 kroner i lommepenge.
  FAKTA om krolf:
  Krolf blev opfundet i 1973 af Frits Henriksen fra Nr. Aaby på Fyn.Den første 12-hullers bane blev lavet i Nr. Aaby omkring 1981 og PeterC. gav spillet navn.I 1985 kom krolf til Jylland, da der blev lavet en bane i Ødis Kroge.I 1989 spilledes det første verdensmesterskab i Ødis Kroge.kilde: Dansk Krolf Union
  Se video fra krolf-turneringen. Varighed: 39 sek.
  
  